ЕЦБ сваля лихвата в Еврозоната до 1 на сто - Телевизия Европа
ЕЦБ сваля лихвата в Еврозоната до 1 на сто
Европейската централна банка вероятно ще намали основния лихвен процент в Еврозоната до най-ниската му историческа стойност от 1,0 % днес в търсене на нови начини за излизане от задълбочаващата се рецесия, коментира АФП. Повечето експерти прогнозират ново намаляване на лихвите, като все пак новото им ниво няма да е много по-ниско от сегашните 1,5 %. Анализаторите предполагат, че процентът ще бъде занижен до 1,0 %, но не изключват възможността за по-малко съкращение до 1,25 %.
„ЕЦБ е готова да намали основната лихва в Еврозоната до нула, ако икономическата ситуация се влоши още повече и има заплаха от дефлация“, заяви преди три седмици в интервю за немското бизнес издание Boersen-Zeitung Лоренцо Бини Смаги, член на Управителния съвет на банката, след като малко преди това лихвите бяха понижени до 1,5 на сто.
Според друг член на УС на ЕЦБ – Аксел Вебер, който е и управител на германската централна банка, лихвеният процент в еврозоната не бива да бъде понижаван под 1 на сто. „Аз виждам долната граница, до която може да падне основният лихвен процент, при 1 на сто“, заяви Вебер на прексонференция във Франфуркт миналия месец.